Personalităţi importante ale vieţii culturale vor lansa la Bookfest, între 1 şi 5 iunie, cele mai proaspete apariţii editoriale. Gabriel Liiceanu, Andrei Oişteanu, Vladimir Tismăneanu, Andrei Pleşu, Adrian Cioroianu, Lucian Boia, Mircea Cărtărescu, Dan C. Mihăilescu, Radu Paraschivescu, Ioana Pârvulescu, Ana Blandiana, Mircea Coşea, Ioan T. Morar, Ileana Vulpescu, Mircea Dinescu, Ion Caramitru, Alex Ştefănescu, sau ambasadorul SUA Hans Klemm sunt câteva dintre numele care au confirmat deja prezenţa la cea de-a XI-a ediţie Bookfest.

Mai sunt nouă zile până la o nouă ediţie a Salonului Internaţional de Carte Bookfest, care va avea loc în perioada 1-5 iunie 2016, la Romexpo. Alături de reprezentanţii ţării Invitat de Onoare, Israel, la Bookfest 2016 vor fi prezente peste 200 de edituri, programul celor cinci zile cuprinzând peste 300 de evenimente, de la lansări şi dezbateri până la proiecţii cinematografice şi evenimente interactive.

Copiii vor avea o ediţie a lor, Bookfest Junior, cu peste 40 de evenimente şi surprize care le vor fi dedicate. Chiar de ziua lor, copiii vor avea un program plin de lansări, ateliere pe diverse teme creative, proiecţii de filme, sesiuni de teatru şi alte acţiuni. Programul în curs de actualizare al Bookfest Junior poate fi consultat pe site-ul oficial www.bookfest.ro . Bookfest 2016 se va desfăşura sub Înaltul Patronaj al Preşedintelui României.

Joi, 2 iunie, la Editura Humanitas, va fi lansată cartea „Islamul şi violenţa”, volum de interviuri realizate de poetul arab Adonis cu lectorul universitar şi psihanalistul Houria Abdelouahed.

Sâmbătă, 4 iunie, aceeaşi editură a pregătit evenimente cu cei mai cunoscuţi autori ai săi: vor fi lansate „Strania istorie a comunismului românesc (şi nefericitele ei consecinţe)”, de Lucian Boia, „Nebunia de a gândi cu mintea ta”, de Gabriel Liiceanu, „Nelinişti vechi şi noi”, de Andrei Pleşu şi „Cum gândesc politicienii? (Cum? Gândesc politicienii?)”, de Radu Paraschivescu.

În aceeaşi zi, vizitatorii Bookfest 2016 vor putea participa la prezentarea a trei volume semnate la Humanitas de Matei Călinescu - „Un altfel de jurnal: Ieşirea din timp”, „Portretul lui M”, „Viaţa şi opiniile lui Zacharias Lichter”, eveniment la care sunt invitaţi, printre alţii, Hans Klemm, Ambasadorul Statelor Unite, Dan C. Mihăilescu şi Lidia Bodea. Tot sâmbătă, va avea loc o sesiune de autografe cu scriitorul Mircea Cărtărescu, care îşi va prezenta ediţia de colecţie a volumului „Solenoid”.

Duminică, 5 iunie, va fi lansat volumul colectiv „Bucureştiul meu”, în prezenţa scriitorilor Dan C. Mihăilescu, Ioana Pârvulescu, Tatiana Niculescu Bran, Radu Paraschivescu şi a arhitectului Gabriela Tabacu, precum şi noul volum „Orologiul fără ore”, din seria de autor Ana Blandiana, autoare premiată în Polonia anul acesta cu marele premiu al competiţiei ”Poetul European al Libertăţii”.

În programul de lansări al editurilor Polirom şi Cartea Românească figurează printre altele, volumele „Darul lui Serafim”, de Simona Antonescu şi „Vineri seara, într-o vale cu lupi”, de Nicolae Strîmbeanu, la care cititorii sunt aşteptaţi chiar vineri, pe 3 iunie.

În aceeaşi zi va fi lansat volumul „Şapte manifeste dadaiste”, de Tristan Tzara, pentru a marca aniversarea centenarului mişcării Dada.

A doua zi, sâmbătă, 4 iunie, cunoscutul antropolog şi istoric al religiilor Andrei Oişteanu va lansa la Bookfest 2016 cel mai proaspăt titlu al său - „Sexualitate şi societate. Istorie, religie şi literatură”, o temă pe care autorul a abordat-o ”nu doar ca un omagiu adus sexualităţii, ci şi în încercarea de a înţelege delicatele şi misterioasele ei mecanisme şi modul în care ele influenţează (şi sunt la rândul lor influenţate de) mecanismele sociale, morale şi culturale”.

În aceeaşi zi este programat un eveniment dedicat literaturii turce, având în prim plan volumele „O ciudăţenie a minţii mele”, de Orhan Pamuk şi „Istanbul, Istanbul”, de Burhan Sonmez, la care vor participa, printre alţii, Aurora Liiceanu şi Bogdan-AlAlexandru Stănescudirectorul editorial al Polirom. De asemenea, vor fi lansate cărţile „Sărbătoarea corturilor”, de Ioan T. Morar şi „Vârstele jocului. Strada cetăţii”, de Claudiu M. Florian, volum distins cu Premiul Uniunii Europene pentru Literatură 2016.

Programul Editurii Corint va include vineri, 3 iunie, lansarea volumului „Jurnalul secret. Serie nouă”, de Alex. Ştefănescu, la care vor lua parte autorul, Mircea Dinescu şi Ion Caramitru. Pentru a doua zi, editura Corint a pregătit o masă rotundă la care vor fi prezentate două volume ce analizează din perspective opuse pericolul terorismului: „Jurnalul de la Guantánamo”, de Mohamedou Ould Slahi şi „Islamul. Planul secret pentru crearea califatului”de Glenn Beck. În continuare, standul Corint va găzdui lansarea cărţii „Poveştile Peleşului”, de Carmen Sylva, la care vor participa Filip-Lucian Iorga, Georgeta Filitti, Silvia Zimmermann şi un reprezentant al Casei Regale a României.

Grupul editorial ALL va lansa sâmbătă, 4 iunie, volumul „Sub acoperire. Povestea adevărată a poliţiei secrete” din Marea Britanie, de Rob Evans şi Paul Lewis. În aceeaşi zi, va fi lansat volumul „Eminescu, poem cu poem”, coordonat de Alex. Ştefănescu. Volumul face parte dintr-o serie dedicată lui Mihai Eminescu, revăzut în scurte comentarii accesibile pentru tinerii de astăzi.

Editura RAO a pregătit cel puţin două lansări dedicate celor pasionaţi de viaţa trăită cu gust. Astfel, la standul RAO vor fi lansate „Cartea vinurilor”, de Marinela Vasilica Ardelean, primul ghid despre cele mai bune vinuri din România şi Republica Moldova, dar şi „În bucătăria lui Joseph”, una dintre cărţile de vizită ale lui Chef Joseph Hadad, pe lângă restaurantul care-i poartă numele, prestaţia de jurat în emisiunea Top Chef sau zecile de reteţe create de-a lungul anilor.

În portofoliul de apariţii noi cu care Editura Rao va fi prezentă la Bookfest se vor afla cartea „Capătul veşniciei” (al treilea volum al „Trilogiei secolului”), de Ken Follett, dar şi volumul „Destin şi furie”, de Lauren Groff, desemnat Cartea anului 2015 în Statele Unite ale Americii.

Noutatea este cuvântul de ordine şi pentru Curtea Veche Publishing la Bookfest 2016. Editura anunţă un program variat de lansări, pornind de la cartea semnată de Adina Rosetti şi Cristiana Radu, „De ce zboară vrăjitoarele pe cozi de mătură?... şi alte 10 întrebări fantastice” şi volumul „Mandale dacice”, de Mǎdǎlina Corina Diaconu şi Mihai Ionuţ Grǎjdeanu, până la noua apariţie editorială semnată de Mihaela Bilic, „ABCdar de nutriţie”.

Vor fi de asemenea lansate al doilea volum al cărţii lui Adrian Cioroianu „Cea mai frumoasă poveste”, şi „Dosarul Lenin”, de Vladimir Tismăneanu şi MaMarius StanCarismaticul poliţist Marian Godină le va explica celor mici ce presupune meseria de om al legii în noua sa carte, „În misiune cu Marian”, volum ce cuprinde o serie de povestiri simpatice pentru copii, ilustrate cu imagini sugestive şi atractive.

În prima zi a Bookfest, pe 1 iunie, Editura Nemira inaugurează pentru cei mici, la ora 10.30, Colţul de joacă Nemi, cu o scenetă interpretată de Trupa Limpopo după cartea Bronto, un dinozaur neastâmpărat de Valentin Nicolau. Tot miercuri, Colţul de joacă Nemi îi va aştepta pe copii pentru lansarea cărţii „Frumoasa şi fusul”, de Neil Gaiman, ocazie cu care aceştia vor putea asculta fragmente din acest volum, citite de Laura Câlţea, redactor-şef al Editurii Nemira şi Eli Bădică, redactor la Bookaholic. Ceva mai târziu, cei mici vor fi invitaţii scriitoarei Veronica D. Niculescu la Un ceai cu Alice şi o sesiune de lectură.

Editura Trei a pregătit de asemenea multe titluri noi pentru publicul Bookfest. Miercuri, 1 iunie, va avea loc lansarea volumului „Află adevărul”, de Philip Houston, Michael Floyd şi Susan Carnicero, eveniment la care participă dr. psih. Ion Duvac şi Vasile Dem. Zamfirescu, iar vineri, 3 iunie, va fi lansat titlul În fiecare zi, Dumnezeu se roagă la mine, de Chris Simion, în prezenţa autoarei.

Editura Vremea va lansa miercuri, 1 iunie, „Arta conversaţiei cu Ileana & Romulus Vulpescu. Dialoguri peste timp”, de Ion Jianu, la eveniment urmând să participe Ileana Vulpescu, alături de autor şi de Silvia Colfescu, directorul editurii. Printre titlurile care vor mai fi lansate se numără „Creştinătatea arabă orientală”, de Juan Pedro Monferrer Sala, „Am zburat pentru România Mare. Memoriile unor aviatori care au luptat în anii Primului Război Mondial”, de Valeriu Avram şi „Viaţă şi moarte în Gulag”, de Codruţ Constantinescu.

Editura Didactica Publishing House va lansa la Bookfest volumul „Te iubesc orice ai face”, de Prinţesa Urbană – Ioana Chicet-Macoveciuc, dar şi mai multe titluri pentru copii, dintre care amintim „Literele vesele” şi „Caruselul numerelor”, de Simona Epure.

Grupul Editorial Art anunţă lansarea antologiei „Uite cine vorbeşte”, din colecţia Cărţile mele, coordonată de Florentina Sâmihăian şi Liviu Papadima, eveniment care se va bucura de invitaţi de marcă: Florentina Sâmihăian, Liviu Papadima, Adina Popescu, Alex Moldovan, Elena Vlădăreanu, Ioana Nicolaie, Ioana Pârvulescu, Ladislau Daradici, Laura Grunberg, Radu Paraschivescu, Simona Popescu, Veronica D. Niculescu, Max Gruenwald, Jan Koneffke, Alis Popa şi Călin Andrei Mihăilescu.

La Editura Universităţii “Alexandru Ioan Cuza” din Iaşi va fi lansat volumul „Aşa a fost? Aşa îmi aduc aminte. 1945 – 2015”, de prof. dr. Septimiu Chelcea, o poveste spusă din perspectiva unui observator al evoluţiei societăţii româneşti de la sfârşitul celui de-Al Doilea Război Mondial, până astăzi. La aceeaşi editură, vor mai fi lansate tilurile „România în contrast. O cercetare tipologică”, de Michael Metzeltin, personalitate de prim rang în domeniul filologiei romanice, „Noul spirit al capitalismului”, aparţinând sociologilor Luc Boltanski şi Eve Chiapello şi „Literatura în slujba Revoluţiei”, de conf. univ. dr. Ovidiu Morar. La evenimentele editurii vor lua parte, printre alţii, academicianul Marius Sala, prof. univ. dr. Rodica Zafiu, istoricul şi criticul Paul Cornea, scriitorii Simona Popescu şi IoanIoan Bogdanter.

La fel ca la toate evenimentele Bookfest, intrarea publicului va fi liberă atât în cadrul Salonului de Carte, cât şi la toate evenimentele şi proiectele interactive programate pe durata acestuia. Programul de vizitare va fi: miercuri, 1 iunie — 10:00-20:00; joi, 2 iunie — 10:00-20:00; vineri, 3 iunie — 10:00-21:00; sâmbătă, 4 iunie — 10:00-21:00; duminică, 5 iunie — 10:00-20:00.

Salonul Internaţional de Carte Bookfest este organizat de Asociaţia Editorilor din România, sub egida Federaţiei Editorilor din România, cu sprijinul Ministerului Culturii şi în parteneriat cu Ministerul Educaţiei Naţionale şi Cercetării Ştiinţifice.



Bookfest este cel mai important salon de carte din România şi singurul eveniment al industriei editoriale care a reuşit să capete o dimensiune internaţională marcantă. Începând din 2012, Bookfest s-a extins şi în alte oraşe din România: Timişoara, Cluj-Napoca, Iaşi, Tîrgu-Mureş, Braşov, dar a avut şi două ediţii Bookfest de Crăciun la Bucureşti. La ediţiile internaţionale anterioare, ţările invitate au fost Spania, Ungaria, Franţa, ţările de limba germană (Germania, Austria, Elveţia), Polonia şi Cehia.